ગત શુક્રવારે રિલીઝ થયેલી ડિરેક્ટર કે. આર. દેવમણિ નિર્દેશિત ગુજરાતી ફિલ્મ ‘તમે કેવા?’માં આ બે સંવાદો આવે છે અને બંને વખત બાપુનગર સ્થિત મલ્ટિપ્લેક્સમાં હાજર પ્રેક્ષકો ભીની આંખે ચિચિયારીઓ પાડી ઊઠે છે. પૂછપરછ કરતા ખ્યાલ આવ્યો કે એ બધા ખાસ આ ફિલ્મ જોવા માટે જ અમદાવાદ અને આસપાસનાં ગામોમાંથી ઢોલ-નગારાં, ડી.જે. પાર્ટી સાથે વાજતેગાજતે અહીં આવ્યાં હતાં. તથ્ય ચકાસવા ફિલ્મના નિર્માતા-નિર્દેશક કે.આર. દેવમણિનો સંપર્ક કરતા ખ્યાલ આવ્યો કે, અમદાવાદ, પાટણ, મહેસાણા સહિતનાં શહેરોમાં ફિલ્મનો વિષય જોતાં મલ્ટિપ્લેક્સ માલિકોએ તેમને પોતાને ત્યાં શૉ આપવાનો ઈનકાર કરી દીધો હતો. આ મામલો સપાટી પર આવતાં થિયેટર માલિકો સામે સ્થાનિક દલિતો અને સંગઠનોએ મોરચો માંડ્યો. આખરે મલ્ટિપ્લેક્સ માલિકોએ ફિલ્મના કેટલાક શૉની મંજૂરી આપવી પડી. એમાં પણ તેમણે શહેરોના પૉશ વિસ્તારોમાં આવેલા તેમના મલ્ટિપ્લેક્સોમાં જાણી જોઈને આ ફિલ્મના શૉ ન ફાળવ્યા. આ સિવાય શરત એ મૂકી કે પૂરતા દર્શકો નહીં મળે તો તુરંત ફિલ્મ ઉતારી લેવામાં આવશે, પણ થિયેટર માલિકોને મોકો જ ન મળે એવી સ્થિતિ ફિલ્મના ચાહકોએ ઊભી કરી દીધી. અનેક લોકોએ ફિલ્મ જોવા માટે એડવાન્સ બુકિંગ કરાવીને શૉ હાઉસફૂલ કરી દીધા. ડી.જે. સાઉન્ડ પર ફિલ્મનાં ગીતો પર નાચતા-ગાતા સૌ ફિલ્મ જોવા થિયેટરોમાં જવા માંડ્યાં. અગાઉ કોઈ ફિલ્મને લઈને આ પ્રકારની સ્થિતિ પેદા થયાનું જાણમાં નથી. આ લખાઈ રહ્યું છે ત્યારે બાપુનગર તથા પાટણમાંથી શરૃ થયેલી ફિલ્મની ઝુંબેશ ધીમેધીમે રાજ્યના અન્ય શહેરોમાં પણ પ્રસરી રહી છે. ફિલ્મમાં પોતાની જાતિને લઈને સમાજમાં અવગણાતા રહેતાં બે પાત્રોની વાત સમાંતરે દર્શાવાઈ છે. ફિલ્મની ટીમ નવી હોઈ અનુભવની ઊણપ દેખાઈ આવે છે, છતાં ફિલ્મનો વિષય તેને જોવાલાયક જરૃર બનાવે છે.